## Pravilnik o izmjenama i dopunama Pravilnika o obavljanju poslova depozitara UCITS fonda

### NN 140/2014 (28.11.2014.), Pravilnik o izmjenama i dopunama Pravilnika o obavljanju poslova depozitara UCITS fonda

140 28.11.2014 Pravilnik o izmjenama i dopunama Pravilnika o obavljanju poslova depozitara UCITS fonda

HRVATSKA AGENCIJA ZA NADZOR FINANCIJSKIH USLUGA

2655

Na temelju članaka 8. stavka 1. i 15. stavka 1. Zakona o Hrvatskoj Agenciji za nadzor financijskih usluga (»Narodne novine« broj 140/2005 i 12/2012) te članaka 216. stavka 4., 217. stavka 4., 221. stavka 7., 234. stavka 2. i 235. stavka 2. Zakona o otvorenim investicijskom fondovima s javnom ponudom (»Narodne novine«, broj 16/2013, dalje: Zakon), Hrvatska agencija za nadzor financijskih usluga na sjednici Upravnog vijeća održanoj 21. studenoga 2014. godine donosi

PRAVILNIK

O IZMJENAMA I DOPUNAMA PRAVILNIKA O OBAVLJANJU POSLOVA DEPOZITARA UCITS FONDA

Članak 1.

U Pravilniku o obavljanju poslova depozitara UCITS fonda (»Narodne novine«, broj 93/2013), u članku 2. stavku 1. mijenja se točka 7. tako da glasi:

»7. potpis osoba ovlaštenih za zastupanje društva za upravljanje i pečat društva za upravljanje.«

U stavku 2. točki 5. iza riječi: »izvornik« dodaju se riječi: »ili ovjereni preslik«.

U stavku 2. točka 9. mijenja se i glasi:

»9. preslik mišljenja o reviziji financijskih izvještaja depozitara za tri posljednje poslovne godine, sukladno propisima koji uređuju financijske izvještaje, ili kraće ako depozitar posluje kraće od tri godine,«

Stavak 5. mijenja se i glasi:

»(5) Sve strane isprave iz stavka 2. ovoga članka moraju biti prevedene po ovlaštenom sudskom tumaču za hrvatski jezik, a izvornik ili ovjereni preslik odobrenja za rad iz stavka 2. točke 5. ovoga članka mora biti i ovjeren u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine).«

Članak 2.

U članku 7. stavku 1. točki 8. iza riječi: »zaštita od nesolventnosti poddepozitara« dodaju se riječi: »u trećim državama«.

Članak 3.

U članku 15. stavku 1. točka 5. mijenja se i glasi:

»5. kontinuirano pratiti rezultate procesa usklađivanja te mjere koje se poduzimaju kao rezultat utvrđenih odstupanja, obavijestiti društvo za upravljanje ako nepravilnost nije otklonilo na vrijeme i Agenciju ako nepravilnost nije ili ne može biti razjašnjena ili ispravljena,«

U stavku 1. točka 6. mijenja se i glasi:

»6. poduzimati potrebne mjere kojima će se osigurati da su financijski instrumenti UCITS fondova koji su pohranjeni kod poddepozitara odvojeni od financijskih instrumenata depozitara, financijskih instrumenata poddepozitara i drugih klijenata poddepozitara na način da se isti vode na odvojenim računima u evidencijama poddepozitara i da se u svakom trenutku mogu identificirati kao financijski instrumenti klijenta pojedinog depozitara ili da se na drugi način osigura ista razina zaštite,«

Članak 4.

U članku 17. stavak 1. mijenja se i glasi:

»(1) Depozitar je dužan procijeniti rizike koji se odnose na obavljanje kontrolnih poslova depozitara, a koji su povezani s opsegom i složenošću strategije ulaganja UCITS fonda te propisati i primjenjivati procedure kontrola koje su prikladne s obzirom na procijenjene rizike, veličinu UCITS fonda i vrstu imovine u koju UCITS fond ulaže. Depozitar je dužan procedure redovito ažurirati.«

Članak 5.

U članku 19. stavak 1. mijenja se i glasi:

»(1) U svrhu obavljanja poslova iz članka 215. točke e) Zakona depozitar je dužan kontinuirano provjeravati primjerenost i učinkovitost procedura koje se primjenjuju za izračun vrijednosti imovine UCITS fonda u skladu s usvojenim računovodstvenim politikama, metodologijama vrednovanja, Zakonom, prospektom i/ili pravilima UCITS fonda i propisima koji uređuju utvrđivanje neto vrijednosti imovine UCITS fonda i cijene udjela u UCITS fondu.«

Članak 6.

U članku 21. stavak 2. mijenja se i glasi:

»(2) Kada je transakcija izvršena na OTC tržištu, uobičajeni rokovi će se procjenjivati s obzirom na vrstu transakcije.«

Članak 7.

U članku 22. stavak 1. mijenja se i glasi:

»(1) U svrhu usklađivanja s odredbama članka 226. Zakona, depozitar je dužan propisati i primjenjivati proceduru postupanja s pažnjom dobrog stručnjaka prilikom odabira poddepozitara i kontinuirano pratiti i nadgledati obavljanje delegiranih poslova. Depozitar je dužan proceduru redovito, a najmanje jednom godišnje revidirati, i na zahtjev dostaviti Agenciji.«

U stavku 3. prva rečenica mijenja se i glasi:

»(3) Depozitar je dužan učinkovito i s pažnjom dobrog stručnjaka pratiti i nadgledati obavljanje delegiranih poslova, te osigurati da poddepozitar kontinuirano udovoljava uvjetima iz članka 226. stavka 1. točke d) Zakona i stavka 2. ovoga članka.«

Članak 8.

Iza članka 23. poglavlje VII. postaje poglavlje VI., a dosadašnja poglavlja VIII.-X. postaju poglavlja VII. – IX.

Članak 9.

U članku 24. stavku 5. točki 2. riječ »precizan« briše se.

U stavku 5. točki 5. ispred riječi »procjenu eventualne štete« dodaju se riječi »kada je to primjenjivo« i stavlja se zarez.

Članak 10.

Članak 29. mijenja se i glasi:

»U smislu ovog Pravilnika, revizija izvršavanja obveza depozitara je postupak provjere i ocjene:

1. adekvatnosti obavljanja obveza i dužnosti depozitara,

2. adekvatnosti politika, procedura i drugih internih akata depozitara kojima su uređene dužnosti i obveze depozitara,

3. postupanja depozitara u skladu s člankom 24. ovoga Pravilnika.«

Članak 11.

Članak 31. stavak 1. mijenja se i glasi:

»(1) Revizorsko izvješće iz članka 30. ovog Pravilnika mora sadržavati:

1. ocjenu adekvatnosti obavljanja obveza i dužnosti depozitara donesenu na temelju procjene:

a. ispunjavanja organizacijskih zahtjeva vezanih uz dužnosti i obveze depozitara,

b. politika, procedura i drugih internih akata depozitara koje se odnose na dužnosti i obveze depozitara,

c. provođenja donesenih politika, procedura i drugih internih akata,

2. mišljenje o postupanju depozitara u skladu s člankom 24. ovoga Pravilnika,

3. popis nedostataka koji su utvrđeni pri revizijskom pregledu područja iz članka 29. Pravilnika,

4. konstatacije glede ispunjavanja preporuka revizora iz proteklih godina.«

Članak 12.

Iza članka 31. dodaje se članak 32. koji glasi:

»Revizorsko izvješće iz članka 30. ovog Pravilnika depozitar je dužan dostaviti Agenciji najkasnije u roku od četiri mjeseca nakon isteka poslovne godine za koju se izvješće sastavlja«.

Članak 13.

Dosadašnji članak 34. postaje članak 33.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/13-04/24

Urbroj: 326-01-440-14-2

Zagreb, 21. studenoga 2014.

Predsjednik Upravnog vijeća
Petar-Pierre Matek, v. r.

Pravilnik, NN 140/2014-2655